VEGA præsenterer   
**Det store, balstyriske comeback**   
*Den 9. september kan du opleve Balstyrkos forunderlige pop-nyklassikere, når de fyrer op for deres anmelderroste debutalbum Jagten Paa Noget i Store VEGA.*

Det er snart 12 år siden, at den københavnske supertrio, Balstyrko, udgav deres første og hidtil eneste album, *Jagten Paa Noget,*i tiden mens finanskrisen skyllede over Danmark og sociale medier stadig var sociale. 12 år til trods virker deres musik og albummet stadigt lige så sprødt som dengang.    
   
Balstyrko består af de erfarne musikere Anders Ormen, Ane Trolle og Blæs Bukki. Med albummet skabte de en helt unik lyd, hvor de miksede tilbagelænet triphop, dansk visesang og sprøde reggaerytmer op i en lækker cocktail. Den esoteriske lyrik bliver smukt leveret af Ane Trolles karakteristiske vokal.    
   
I et sommerhus ved Vesterhavet skrev og komponerede Balstyrko i løbet af 3 år uforglemmelige numre som ”Intet Stopper Helt”, ”Roennebaer” og ”Kaffe MDMA”, der hver især kradsede op i dagligdagens eksistentielle spørgsmål. Sangene indeholder både traditionelle arrangementer og impulsive feltoptagelser fra hverdagen: kødsovs, der koger på et komfur, ild i brændeovnen og et æggeurs monotone tikken.   
   
Når Balstyrko til september inviterer Store VEGA ind i deres særegne univers bliver det med følgeskab af violinist Davide Rossi, trommeslager Jesper Elnegaard, Jakob Falgren på bas og Mads Hyhne på trombone. I 2009 holdte Balstyrko en magisk releasefest i Store VEGA, der var deres første koncert som band. Den 9. september er den eklektiske trio endelig tilbage igen i et kæmpe comeback.    
   
**Fakta om koncerten**     
Balstyrko (DK)     
Torsdag den 9. september, 2021 kl. 20.00     
Store VEGA, Enghavevej 40, 1674 København V     
Billetpris 295 kr. + gebyr     
Billetsalget starter tirsdag den 8. december kl. 10.00 via Ticketmaster og vega.dk